Temeljem članka 17. stavak 1. podstavak 1. Zakona o sustavu civilne zaštite ("Narodne novine" broj 82/15) i članka 31. Statuta Općine Veliki Bukovec („Službeni vjesnik Varaždinske županije" broj 18/13) Općinsko vijeće Općine Veliki Bukovec na svojoj 16. sjednici u mandatnom razdoblju 2017-2021. održanoj dana 12. prosinca 2018. godine, donosi

ZAKLJUČAK

o prihvaćanju Analize stanja sustava civilne zaštite Općine **Veliki** Bukovec u 2018. godini

Članak 1.

Općinsko vijeće Općine Veliki Bukovec prihvaća Analizu stanja sustava civilne zaštite Općine Veliki Bukovec u 2018. godini.

Članak 2.

Analiza stanja sustava civilne zaštite Općine Veliki Bukovec u 2018. godini čini sastavni dio ovog Zaključka.

Članak 3.

Ovaj zaključak stupa na snagu danom donošenja, a objavit će se u „Službenom vjesniku Varaždinske županije".

KLASA: 810-01/18-01/05

URBROJ:2186/028-01-18-2

Veliki Bukovec,12. prosinca 2018.

Predsjednica Općinskog vijeća

Općine Veliki Bukovec

Jasenka Zdelar, dipl. iur.,v.r

Analiza stanja sustava civilne zaštite Općine **Veliki** Bukovec

u 2018. godini

UVOD

Donošenjem Zakona o sustavu civilne zaštite riješen je postojeći problem konflikta između pojmova „zaštita i spašavanje" i „civilna zaštita" odnosno provedena je sveobuhvatna normativna reforma sustava, a preimenovanjem sustava zaštite i spašavanja u sustav civilne zaštite izvršeno je pojmovno usklađivanje i standardiziranje sa stanjem na prostoru Europske unije na način da se zaštita i spašavanje u velikim nesrećama i katastrofama definiraju kao aktivnosti u sustavu civilne zaštite.

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

1. PLANSKI DOKUMENTI

1.1. Procjena rizika od velikih nesreća i plan djelovanja civilne zaštite

Procjena rizika od velikih nesreća

Općinsko vijeće Općine Veliki Bukovec donijelo je 23. 02. 2015. godine Procjenu ugroženosti stanovništva, materijalnih i kulturnih dobara i okoliša od katastrofa i velikih nesreća za područje općine Veliki Bukovec (u daljnjem tekstu: Procjena), Klasa: 810-03/15-01/01, Urbroj: 2186/028-01-15-1. Općina je dobila suglasnost na procjenu od strane PUZS-a Varaždin, Klasa: 810-03/15-03/04, Urbroj: 543-17-01-15-6 od 23. 03. 2015. godine.

Procjenom su razrađena potencijalno moguća ugrožavanja stanovništva, materijalnih i kulturnih dobara i okoliša od opasnosti, nastanka i posljedica katastrofa i velikih nesreća te spremnost i djelovanje sudionika sustava civilne zaštite, posebno njegovih operativnih snaga.

 Predmetna procjena ažurirana je od strane radne skupine Općine Veliki Bukovec početkom prosinca 2016. godine.

Stupanjem na snagu gore spomenutog Zakona o sustavu civilne zaštite civilna zaštita ustrojava se kao poseban organizacijski okvir, odnosno jedinstvena cjelina čijim se preventivnim, planskim i operativnim djelovanjem provode mjere i aktivnosti radi spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Zakonom i aktima donesenim temeljem istog smanjeno je i donošenje planskih dokumenata za jedinice lokalne samouprave. Jedan od planskih dokumenata je i Procjena rizika od velikih nesreća za područje općine Veliki Bukovec (u daljnjem tekstu: Procjena rizika).

Temelj za donošenje Procjene rizika je donošenje Smjernica za izradu rizika od velikih nesreća za područje Varaždinske županije. Župan Varaždinske županije donio je Smjernice za izradu rizika od velikih nesreća za područje Varaždinske županije (Klasa: 810-01/16-01/1, Urbroj: 2186/1-02/1-16-44, od 20. prosinca 2016. godine).

Procjena rizika je izlazni dokument koji će biti izrađen na temelju navedenih Smjernica, a izrađuje se u svrhu smanjenja rizika i posljedica velikih nesreća, odnosno prepoznavanja i učinkovitog upravljanja rizicima.

Izrada Procjene rizika je proces koji treba redovito pratiti i po potrebi modificirati sukladno promjenama u okolišu, tehničko tehnološkim procesima te društvenim promjenama.

Do donošenja Procjene rizika ostaje na snazi Procjena ugroženosti stanovništva, materijalnih i kulturnih dobara i okoliša od katastrofa i velikih nesreća za područje općine Veliki Bukovec (ažurirana krajem 2016. godine).

Valja napomenuti kako je na temelju čl. 7. Pravilnika o smjernicama za izradu procjene rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave i Smjernica za izradu procjene rizika od velikih nesreća na području Varaždinske županije Općinski načelnik Općine Veliki Bukovec dana 27. prosinca 2017. godine donio Odluku o postupku izrade Procjene rizika od velikih nesreća za Općinu Veliki Bukovec i osnivanju Radne skupine za izradu Procjene rizika od velikih nesreća za Općinu Veliki Bukovec.

Plan djelovanja civilne zaštite

Općinsko vijeće Općine Veliki Bukovec na sjednici održanoj dana 23. veljače 2015. godine donijelo je Odluku o donošenju Plana zaštite i spašavanja (u daljnjem tekstu: Plan) i Plana civilne zaštite za područje Općine Veliki Bukovec, Klasa: 810-03/15-01/02, Urbroj: 2186/028-01-1 5-1.

Važeći Plan zaštite i spašavanja Općine Veliki Bukovec je usklađen s Pravilnikom o metodologiji za izradu procjena ugroženosti i planova zaštite i spašavanja te je dostavljen u elektronskom obliku nadležnom PUZS-u Varaždin, u skladu s 51. 17. st. 2. istog Pravilnika.

Plan je temeljni okvir za planiranje djelovanja svih čimbenika sustava civilne zaštite u katastrofi i velikoj nesreći na području općine Veliki Bukovec. Sastoji se od planova djelovanja po mjerama zaštite i spašavanja sa zadaćama svakog nositelja, čijim ostvarivanjem se osigurava usklađeno djelovanje operativnih snaga sustava civilne zaštite i snaga pravnih osoba od interesa za zaštitu i spašavanje na području općine Veliki Bukovec. Planom se utvrđuje organizacija aktiviranja i djelovanja sustava civilne zaštite, preventivne mjera i postupci, zadaće i nadležnost ljudskih snaga i potrebita materijalno-tehnička sredstava, te provođenje zaštite i spašavanja do otklanjanja posljedica katastrofe i velike nesreće.

Na temelju članka 17. stavka 3. podstavka 1. Zakona o sustavu civilne zaštite općinski načelnik donosi Plan djelovanja civilne zaštite za područje općine Veliki Bukovec.

Plan djelovanja civilne zaštite je jedan od planskih dokumenata temeljem članka 1. stavka 1. podstavka 2. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine" br. 49/17) (u daljnjem tekstu: Pravilnik o izradi planskih dokumenata).

Na temelju članka 2. stavka 1. Pravilnika o izradi planskih dokumenata planski dokumenti u području civilne zaštite izrađuju se na temelju Procjene rizika.

Do donošenja Plana djelovanja na snazi ostaju postojeći Plan zaštite i spašavanja općine Veliki Bukovec i Plan civilne zaštite općine Veliki Bukovec .

2. OPERATIVNE SNAGE SUSTAVA CIVILNE ZAŠTITE

Operativne snage od interesa za sustav civilne zaštite određene su Odlukom o određivanju pravnih osoba od interesa za sustav civilne zaštite Općine Veliki Bukovec, Klasa: 810-05/16-01/01, Urbroj: 2186/028-01-16-5 od 20. prosinca 2016. godine.

Odluka je u skladu s člankom 17. stavka 1. alineje 3. Zakona o sustavu civilne zaštite te je dobila suglasnost Područnog ureda državne uprave za zaštitu i spašavanje Varaždin, Klasa: 810-05/15-04/01, Urbroj: 543-17-01-16-87 od 15. prosinca 2016. godine.

Temeljem Procjene operativne snage sustava civilne zaštite te pravne osobe od interesa za sustav civilne zaštite na području Općine Veliki Bukovec su:

1. Vatrogasna zajednica općine Veliki Bukovec, Dravska 19, Veliki Bukovec,
2. Dobrovoljno vatrogasno društvo Veliki Bukovec, Dravska 19, Veliki Bukovec,
3. Dobrovoljno vatrogasno društvo Dubovica, Dubovica 46,
4. Dobrovoljno vatrogasno društvo Kapela Podravska, Kapela Podravska 144a,
5. Hrvatska gorska služba spašavanja, Stanica Varaždin, Stanka Vraza 15, Varaždin,
6. Gradsko društvo Crvenog križa Ludbreg, Vinogradska 1, Ludbreg,
7. Veterinarska stanica Ludbreg – Nova d.o.o., Ljudevita Gaja 47, Ludbreg,
8. Lovačko društvo „Fazan“, Novo Selo Podravsko 6a,
9. Športsko ribolovni klub „Linjak“, Dravska 5, Veliki Bukovec,
10. „Požgaj d.o.o.“, Dravska 24, Veliki Bukovec,
11. Osnovna škola Veliki Bukovec, Dravska 42, Veliki Bukovec.

Napomena:

Temeljem članka 7. starog zakona operativne snage sastojale su se od:

* stožera zaštite i spašavanja na lokalnoj, regionalnoj i državnoj razini,
* službi i postrojbi središnjih tijela državne uprave koja se zaštitom i spašavanjem bave u svojoj redovitoj djelatnosti,
* zapovjedništava i postrojbi vatrogastva,
* zapovjedništva i postrojbi civilne zaštite,
* službi i postrojbi pravnih osoba koje se zaštitom i spašavanjem bave u svojoj redovitoj djelatnosti.

Sukladno članku 20. stavak 1. novog Zakona mjere i aktivnosti u sustavu civilne zaštite provode operativne snage sustava civilne zaštite i to:

* stožeri civilne zaštite,
* operativne snage vatrogastva,
* operativne snage Hrvatskog Crvenog križa,
* operativne snage Hrvatske gorske službe spašavanja,
* udruge,
* postrojbe i povjerenici civilne zaštite,
* koordinatori na lokaciji,
* pravne osobe u sustavu civilne zaštite.

Izvršno tijelo lokalne samouprave sukladno članku 17. stavak 3. podstavak 6. Zakona odgovorno je pored ostalog za osnivanje operativnih snaga.

2.1. Stožer civilne zaštite Općine Veliki Bukovec

Stožer civilne zaštite Općine Veliki Bukovec osnovan je odnosno imenovan Odlukom o osnivanju i imenovanju načelnika, zamjenika načelnika i članova Stožera civilne zaštite Općine Veliki Bukovec, Klasa: 810-06/17-01/01, Urbroj: 2186/028-02-17-1 od 10. kolovoza 2017. godine.

Osnivanje Stožera provedeno je u skladu s člankom 24. stavkom 1. Zakona o sustavu civilne zaštite, kao i člankom 6. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 37/16).

Način rada Stožera, pripremanje, sazivanje i rad na sjednicama Stožera, donošenje odluka iz njegovog djelokruga rada, prava i dužnosti članova Stožera te druga pitanja utvrđena su Poslovnikom o radu Stožera civilne zaštite Općine Veliki Bukovec, Klasa: 810-06/16-01/01, Urbroj: 2186/028-02-16-12 od 26. rujna 2016. godine.

Valja napomenuto kako je odlukom načelnika Općine Veliki Bukovec Klasa: 810-06/16-01/02, Urbroj: 2186/028-01-16-1 od 13. rujna 2016. godine stavljena van snage Odluka o imenovanju Stožera zaštite i spašavanja Općine Veliki Bukovec od 7. kolovoza 2013. godine, objavljena u Županijskom vjesniku Varaždinske županije broj 47/13.

Općina Veliki Bukovec je za potrebe rada svog Stožera civilne zaštite krajem 2017. godine nabavila 4 višenamjenske jakne s odgovarajućim obilježjima.

Stožer civilne zaštite Općine Veliki Bukovec čine sljedeće osobe:

|  |  |  |
| --- | --- | --- |
| Dužnost u Stožeru /Ime i prezime | Adresa | Imenovan po dužnosti |
| *Načelnik Stožera* Kristijan Matas | Veliki Bukovec, Kolarova 34 | Zamjenik načelnika Općine Veliki Bukovec |
| *Zamjenica načelnika*Aleksandra Bračko | Kapela Podravska 11 | Privremena pročelnica Jedinstvenog upravnog odjela Općine Veliki Bukovec |
| *Član Stožera*Zoran Happ, prof. | Tina Ujevića 19, Ludbreg | Predstavnik Državne uprave za zaštitu i spašavanje, Područnog ureda Varaždin |
| *Član Stožera*Nikola Triplat | Franje Sovića 46, Veliki Bukovec | Zapovjednik Vatrogasne zajednice općine Veliki Bukovec |
| *Član Stožera*Dr. Jasenka Kranjčec - Jagić | Vladimira Nazora 10, Ludbreg | Predstavnica zdravstvene ustanove |
| *Član Stožera*Siniša Habek | Varaždinska 257, Bolfan | Predstavnik Policijske postaje Ludbreg |
| *Član Stožera*Katarina Kralj | Franje Sovića 12, Veliki Bukovec | Predstavnik Hrvatskog crvenog križa, Gradskog društva Crvenog križa Ludbreg |
| *Član Stožera*Tomislav Tkalčec | Gajeva 4,Poljana Biškupečka | Predstavnik Hrvatske gorske službe spašavanja, Stanice Varaždin |

Valja spomenuti kako su članovi Stožera sredinom 2018. godine završili osposobljavanje prema Programu osposobljavanja članova stožera civilne zaštite, u organizaciji Područnog ureda za zaštitu i spašavanje Varaždin.

Stožer je tijekom 2018. godine održao 2 sjednice, od kojih je prva održana sredinom mjeseca rujna radi organizacije pokazne vježbe „Pilana 2018“, dok je druga sjednica održana dana 07. prosinca 2018. , pri čemu su razmatrana aktualna pitanja i aktivnosti, ne samo o samostalnim aktivnostima, već i određenim elementima rada u kojima je nužna bliska suradnja sa susjednom Općinom Mali Bukovec.

2.2 Postrojba civilne zaštite, povjerenici civilne zaštite

Općina je donijela Odluku o osnivanju, ustroju i popuni postrojbi civilne zaštite Općine Veliki Bukovec, Klasa: 810-06/11-01/5, Urbroj: 2186/028/11-1 od 4. 5. 2011. godine, koja je u skladu sa člankom 17., st. 1., alineja 4. Zakona o sustavu civilne zaštite te člankom 3. Pravilnika o ustrojstvu, popuni i opremanju postrojbi civilne zaštite i postrojbi za uzbunjivanje („Narodne novine", broj: 111/07). Postrojba broji 23 pripadnika, što je sukladno važećoj Procjeni ugroženosti Općine Veliki Bukovec. Smotra postrojbe civilne zaštite je održana 2011. godine. Mobilizacijski pozivi su napisani i redovito ažurirani te je jedan primjerak istih dostavljen je u PUZS-u Varaždin.

Općinski načelnik sukladno članku 17. stavak 3. podstavak 3. Zakona o sustavu civilne zaštite prema Općinskom vijeću Općine Veliki Bukovec nije pripremio i dostavio prijedlog odluke o osnivanju postrojbi civilne zaštite, s obzirom da za isto nije bilo potrebe.

Povjerenici civilne zaštite i njihovi zamjenici imenovani su u skladu s člankom 34. stavkom 1. Zakona o sustavu civilne zaštite i člankom 21. stavkom 1. Pravilnika o mobilizaciji, uvjetima i načinu rada operativnih snaga sustava civilne zaštite, a temeljem odluke općinskog načelnika Klasa: 810-05/17-01/01, Urbroj: 2186/028-02-17-1 od 05. listopada 2017. godine. Na području Općine Veliki Bukovec imenovano je 7 povjerenika civilne zaštite te svaki od njih ima svog zamjenika.

Za povjerenike i zamjenike povjerenika civilne zaštite nije provedeno osposobljavanje, no isto je planirano početkom 2019. godine, u suradnji s ostalim jedinicama lokalne samouprave na području ludbreške regije, uz organizaciju od strane Područnog ureda za zaštitu i spašavanje Varaždin.

2.3. Operativne snage vatrogastva

Vatrogastvo kao temeljna operativna snaga sustava civilne organizirano je kao mreža vatrogasnih postrojbi operativno uvezanih preko:

* Sektora za vatrogastvo Državne uprave za zaštitu i spašavanje i Glavnog vatrogasnog zapovjednika Republike Hrvatske,
* nadležnih vatrogasnih zajednica na svim razinama djelovanja (Vatrogasna zajednica općine Veliki Bukovec, Vatrogasna zajednica Varaždinske županije, Hrvatska vatrogasna zajednica).

Vatrogasna zajednica općine Veliki Bukovec je temeljna organizacija u sustavu civilne zaštite na području općine Veliki Bukovec, koja koordinira i usmjerava djelovanje udružena 3 dobrovoljna vatrogasna društva:

* Dobrovoljno vatrogasno društvo Veliki Bukovec (osnovano 1928. godine),
* Dobrovoljno vatrogasno društvo Dubovica (osnovano 1928. godine),
* Dobrovoljno vatrogasno društvo Kapela Podravska (osnovano 1928. godine).

Skupština VZO Veliki Bukovec kao najviše tijelo upravljanja na kraju svake tekuće godine donosi Program rada za slijedeću godinu, dok početkom naredne godine usvaja Izvješće o poslovanju za prethodnu godinu uz pripadajuće financijske izvještaje utvrđene važećim propisima.

Pregled članstva i temeljne tehnike vatrogasnih postrojbi na području Općine Veliki Bukovec:

|  |  |  |  |
| --- | --- | --- | --- |
| Naziv DVD-a | Lokacija vatrogasnog doma / spremišta | Brojoperativnih vatrogasaca | Opremljenost vatrogasnim vozilima, pumpama i drugom značajnijom skupnom opremom |
| Veliki Bukovec(„središnji“ DVD) | Dravska 44aVeliki Bukovec | 20 | navalno vozilo "Dennis Sabre":- voda: 1800 1- prijevoz: 1+5 osobanavalno vozilo "Magirus-Deutz":- voda: 2400 1- pjenilo: 40 1 - prijevoz: 1+7 osobakombi vozilo "Mercedes":- prijevoz: 1+8 osoba |
| Dubovica | Dubovica 46Dubovica | 10 | kombi vozilo "Ford": - prijevoz: 1+8 osoba |
| Kapela Podravska | Kapela Podravska 144aKapela Podravska | 10 | kombi vozilo "Peugeot": * prijevoz: 1+8 osoba
 |

Navedena vatrogasna vozila za gašenje požara zadovoljavaju kapacitete predviđene planskom dokumentacijom.

Uz operativne članove, u sva 3 dobrovoljna vatrogasna društva na području Općine Veliki Bukovec trenutačno djeluje 198 članova (41 operativni, 74 izvršna, 8 pričuvnih, 8 veterana, 2 počasna, 49 pripadnika mladeži i 16 pripadnika podmlatka).

Ukupno 98 članova završilo je program osposobljavanja za zvanja u dobrovoljnom vatrogastvu, među kojima 11 posjeduje temeljno zvanje „vatrogasac“, dok je ostalih 87 osoba završilo ostale više razine osposobljavanja.

**Aktivnosti vatrogastva u 2018. godini**

Čak 90-godišnja tradicija organiziranog dobrovoljnog vatrogastva na području općine Veliki Bukovec tijekom proteklog je jednogodišnjeg razdoblja pozitivno nastavljena nizom operativnih i drugih aktivnosti sva 3 dobrovoljna vatrogasna društva. Vatrogasne postrojbe su sve zadaće koje su pred njih postavljene efikasno i profesionalno obavile što je rezultiralo uspješnim stanjem protupožarne zaštite na području općine Veliki Bukovec.

Zabilježen je nešto manji broj intervencija, odnosno 3 požara (1 požar stambenog objekta i 2 požara gospodarskog objekta odnosno silosa), pri čemu valja reći kako godišnji prosjek iznosi ukupno 4 intervencije na godinu. Zabilježena je i 1 intervencija izvan područja odgovornosti DVD-a Veliki Bukovec i to na požaru gospodarskog objekta u Župancu (općina Mali Bukovec).

Početak 2018. godine u svakom je pogledu bio posvećen provedbi izvještajnih sjednica skupština vatrogasnih organizacija, koje djeluju u sedmom mandatnom razdoblju u postojećem ustroju vatrogastva Republike Hrvatske. Vatrogasnu zajednicu općine Veliki Bukovec vode predsjednik Marko Požgaj i zapovjednik Nikola Triplat, dok tajničke poslove obavlja Nino Smontara.

Operativni članovi DVD-ova sudjelovali su u više programa osposobljavanja za stjecanje zvanja u dobrovoljnom vatrogastvu. Početkom 2018. godine VZO Veliki Bukovec zajedno sa susjednim vatrogasnim zajednicama iz ludbreške regije suorganizirala je 2-mjesečni program osposobljavanja za početno zvanje „vatrogasac“, s predavanjima održanim u Ludbregu i Malom Bukovcu. Među 36 uspješno osposobljenih kandidata bila su i 3 polaznika s područja općine Veliki Bukovec (DVD Veliki Bukovec).

Obilježavanje Dana Općine Veliki Bukovec, poznatog i kao „Ferenčevo“, upotpunjeno je vježbom sustava civilne zaštite „Pilana 2018.“ u poslovnom kompleksu „Stolarija-Pilana Antun Pečenec d.o.o.“ u Kapeli Podravskoj. Nešto prije podneva 6. listopada 2018. godine sirene u nekoliko naselja označile su početak vježbe koju su zajednički organizirali Općina Veliki Bukovec, Općina Mali Bukovec i Stolarija-Pilana Antun Pečenec d.o.o., uz pomoć koordinatora vježbe Stjepana Kovačeka, eksperta civilne zaštite Europske unije.

Ova vježba izvedena je radi provjere sadržaja Plana evakuacije i spašavanja poslovnog kompleksa drvne industrije, kao subjekta poput onih koji su u ovoj regiji proteklih godina doživjeli katastrofalne požare. Promatrana je i osposobljenost te operativni postupci žurnih službi obuhvaćenih planovima civilne zaštite obje općine.

Među 100-njak sudionika vježbe uz same radnike tvrtke najzastupljeniji su bili pripadnici vatrogasnih postrojbi s područja općine Veliki Bukovec (DVD Veliki Bukovec, DVD Dubovica, DVD Kapela Podravska) i općine Mali Bukovec (DVD Mali Bukovec, DVD Novo Selo Podravsko, DVD Županec). Vježbu je vodio zapovjednik VZO Veliki Bukovec Nikola Triplat, uz pomoć zapovjednika VZO Mali Bukovec Zlatka Pečenca i voditelje drugih žurnih službi. Valja spomenuti profesionalan „nastup“ radnika tvrtke domaćina na kojima su simulirane različite ozljede, prethodno pripremljene od strane Zorana Žeželja, glavnog tehničara Zavoda za hitnu medicinu Varaždinske županije.

U okviru scenarija vježbe provedena je potraga za ozlijeđenim radnicima i njihovo zbrinjavanje, gašenje požara kotlovnice, gašenje požara na otvorenom prostoru, spašavanje radnika s visine (krova industrijske hale) i crpljenje vode iz bunara koje tvrtka održava na više mjesta oko vlastitog kompleksa.

Nakon održavanja vježbe uslijedilo je postrojavanje operativnih snaga i predaja prijavka načelniku Općine Veliki Bukovec Franji Vrbaniću. Općinski načelnik pritom je pohvalio provedbu vježbe, istaknuo potrebu konstantne podrške operativnim snagama sustava civilne zaštite, pri čemu je ove godine bilo znatnih investicija u sva 3 lokalna DVD-a, a koji su proslavili 90. obljetnice osnutka i uspješnog rada. Sudionike vježbe pozdravio je i Darko Marković, načelnik susjedne Općine Mali Bukovec, najavivši održavanje ovakve vježbe iduće godine upravo na području njegove općine.

 U analizi vježbe sudjelovali su nazočni članovi stožera civilne zaštite obje općine, direktor tvrtke domaćina te predstavnici pojedinih žurnih službi, uz opći zaključak o uspješnoj provedbi vježbe, pri čemu su sve aktivnosti provedene u skladu s pravilima struke i na siguran način, bez većih poteškoća, među zaključcima analize vježbe valja izdvojiti i potrebu snažnije koordinacije djelovanja žurnih službi na samoj lokaciji, pri čemu posebno valja istaknuti ulogu voditelja vježbe kao koordinatora na lokaciji, zatim potrebu zasebne analize stanja vatrogastva u općini Mali Bukovec, s obzirom da se neki tamošnji DVD-ovi nisu odazvali na ovu vježbu, kao i nužnost češće provedbe ovakvih vježbi na području obje općine.

**Sva tri dobrovoljna vatrogasna društva zasebnim su svečanim proslavama tijekom godine obilježila 90 godina postojanja i neprekinutog djelovanja.**

**Dobrovoljno vatrogasno društvo Veliki Bukovec svoju je proslavu održalo 14. srpnja 2018. godine.** Svečani dan za vatrogasce u Velikom Bukovcu počeo je budnicom limene glazbe i nastavljen je svetom misom za preminule vatrogasce u župnoj crkvi, a nakon okupljanja uzvanika i gostiju krenulo se po pokrovitelja svečanosti – Općinu Veliki Bukovec. Nakon uobičajenog programa svečanosti, koji uključuje prigodni referat o povijesnom putu Društva, najzaslužniji članovi te podupiratelji Društva primili su prigodna priznanja.

Dobrovoljno vatrogasno društvo Kapela Podravska svoju je proslavu održalo 24. lipnja 2018. godine. Proslava je održana uz nazočnost više od 200 vatrogasaca iz 30 društava s područja sjeverozapadne Hrvatske, uz nazočnost brojnih gostiju te pokrovitelja proslave - obitelji Pečenec.

Program obilježavanja 90. obljetnice DVD-a Dubovice počeo je u petak, 3. kolovoza, svetom misom i podjelom zahvalnica mještanima, a prvi je dan proslave završio velikom bakljadom ulicama Dubovice kojoj su nazočili brojni mještani. Najsvečanije je bilo u nedjelju, 5. kolovoza, kad je održan svečani mimohod vatrogasaca, nakon čega je uslijedio uobičajen službeni protokol proslave. Svečanost je iskorištena i za primopredaju kombi vozila marke Ford, koje je za DVD Dubovica nabavila Općina Veliki Bukovec, ujedno i pokrovitelj proslave.

Pri kraju valja napomenuti Općina Veliki Bukovec jedina nije imala nijednog predstavnika odnosno natjecateljsko odjeljenje na 9. Regionalnom natjecanju vatrogasaca ludbreške regije, održanom 22. rujna 2018. godine u Ludbregu, unatoč činjenici što na području općine djeluje nekoliko odjeljenja vatrogasnog podmlatka, koji su tijekom godine nastupili na nekoliko pozivnih natjecanja lokalnog karaktera.

2.4. Operativne snage Hrvatske gorske službe spašavanja – Stanice Varaždin

Traženje izgubljenih osoba na nepristupačnim terenima, pomoć stradalima, spašavanje i pružanje prve medicinske pomoći u izvanrednim okolnostima i sprječavanje nesreća dio su zadaća koje na području Varaždinske županije obavljaju članovi Hrvatske gorske službe spašavanja – stanice Varaždin.

HGSS – Stanica Varaždin trenutno broji 22 pripadnika, od čega 7 spašavatelja, 6 pripravnika, 5 suradnika, 3 pričuvna člana (spašavatelja) i 1 počasnog člana (spašavatelja).

Osnovnu opremu za djelovanje u slučaju velikih nesreća i katastrofa čine:

* 3 službena vozila (1 osobno, 1 putničko kombi vozilo, 1 terensko vozilo),
* 2 gorske nosiljke Mariner, nosila za speleo-spašavanje, UT nosila, vakuum-madraci,
* aluminijski čamac i pripadajuća prikolica za cestovni prijevoz,
* užad - statička i dinamička užeta za spašavanje iz stijena, speleoloških objekata, ruševina i sl.,
* tehničke sprave za rad s užetom i kretanje po užetu,
* akumulatorska, bušilica i brusilica, motorna pila,
* radio uređaji,
* GPS uređaji – potrage,
* 5 kompleta (suha odijela, kacige, prsluci) za spašavanje iz vode,
* medicinska oprema: medicinski interventni ruksaci, osobna oprema za pružanje prve pomoći, imobilizacijske udlage, imobilizacijska daska, AED defibrilator, imobilizacijske sprave tipa KED, blue-splint udlage.

Tijekom 2018. godine, do zaključenja izrade ovog materijala, Stanica je provela sljedeće aktivnosti:

* 3 zajedničke akcije (više stanica HGSS-a) obrana od poplava na Savi kod Jasenovca - sudjelovalo 8 članova Stanice;
* 9 vježbi, održavanje spremnosti unutar Stanice Varaždin (prva pomoć u neurbanim i teško dostupnim područjima, turno skijanje, zimske tehnike - lavine, sondiranja, lociranje pomoću predajnika, kartografija, speleo-spašavanje, ljetne tehnike);
* osposobljavanje članova Stanice kao sudionika u stručnim stožerima gradova i općina;
* 8 pokaznih vježbi spremnosti u suradnji s jedinicama lokalne samouprave;
* obučavanje i priprema kandidata Stanice za pristupanje tehničkim tečajevima za obuku HGSS-a: tečaj speleo-spašavanja, tečaj spašavanja u zimskim uvjetima (skijališta, uređene i neuređene staze, tehnički teren), tečaj prve pomoći u neurbanim i teško dostupnim područjima;
* sudjelovanje na 5 tečajeva (obuka HGSS-a pripravnici i suradnici);
* relicenca prve pomoći za 8 članova Stanice zajedno s članovima Stanice Samobor;
* 6 dežurstva na sportskim događajima (trail utrke Ludbreg i Ravna Gora, paraglajding Ivanec Open + otvoreno državno prvenstvo, planinarski pohodi);
* dežurstvo u NP Paklenica tijekom turističko-penjačke sezone;
* predavanja i vježbe na ljetnoj alpinističkoj školi PK Vertikal;
* predavanja i vježbe na planinarskim školama u Varaždinu i Ivancu;
* nabavljeno rabljeno (2016. god.) terensko vozilo Dacia Duster 4x4, financirano sa 50% sredstava od strane HGSS-a i 50% sredstvima jedinica lokalne samouprave.

2.5. Operativne snage Hrvatskog crvenog križa

Gradsko društvo Crvenog križa Ludbreg je udruga za promicanje humanitarnih ciljeva i provođenje akcija od opće koristi, koja djeluje na osnovi misije i načela Međunarodnog pokreta Crvenog križa i Crvenog polumjeseca i uživa posebnu zaštitu i skrb Republike Hrvatske.

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama te izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, Zakonom i Državnim planom djelovanja civilne zaštite.

Gradsko društvo Crvenog križa Ludbreg svojim djelovanjem pokriva područje cijele ludbreške regije, a u velikom broju naselja djeluju mjesni ogranci istog. Predstavnici istog u posljednjih nekoliko godina nisu imali izraženo sudjelovanje u bilo kakvim aktivnostima vezanim uz sustav civilne zaštite. Prije svega prepoznatljivo je po uspješnoj organizaciji:

- akcija dobrovoljnog davanja krvi,

- dijeljenju potrepština socijalno ugroženim osobama,

- organizaciji tečajeva vezanih uz pružanje prve pomoći.

Najveći projekt u povijesti Društva "Pomažemo sebi - pomažemo drugima" omogućio je bespovratna sredstva u iznosu od 3.148.500,00 kuna, osiguravši odgovarajuću nužnu skrb za gotovo 140 starijih, bolesnih i nemoćnih osoba s područja grada Ludbrega i općina Mali Bukovec, Veliki Bukovec, Sveti Đurđ i Martijanec, osoba koje nemaju nikog da im osigura minimalne životne uvjete i skrb. U tom pogledu educirano je iz područja pružanja pomoći kao gerontodomaćice te zaposleno dvadeset žena starijih od 50 godina, u trajanju od 24 mjeseca, a na projektu je zaposlen i projektni administrator.

Društvo nije sudjelovalo u pokaznoj vježbi sustava civilne zaštite održanoj na poslovnom kompleksu „Stolarija-Pilana Antun Pečenec d.o.o.“ u Kapeli Podravskoj, ispričavši svoj izostanak drugim obavezama.

Osnovna oprema koju Društvo trenutačno posjeduje za djelovanje u slučajevima velikih nesreća i katastrofa:

* šatori do 30 m2 – 4 komada,
* šatori do 50 m2 – 3 komada,
* šatori preko 50 m2 – 1 komad,
* terenski kreveti – 16 komada,
* madraci – 35 komada,
* pokrivači – 135 komada,
* nosila – 16 komada,
* torbice prve pomoći – 31 komad,
* kombi vozilo Mercedes 208d,
* kombinirano vozilo VW Caddy,
* Agregat za proizvodnju el. energije snage 1,5 kW (benzin),
* Agregat za proizvodnju el. energije snage 3 kW (diesel).

Interventni tim Društva trenutačno broji 25 pripadnika, a u slučaju određenih izvanrednih situacija trenutačno se može računati na:

* 4 djelatnika Društva,
* 5 volontera Društva.

Spomenimo i kako su učenici OŠ Veliki Bukovec pobijedili na natjecanju iz pružanja prve pomoći Gradskog društva Crvenog križa Ludbreg, održanom u OŠ Ludbreg, čime su stekli plasman na međužupanijsko natjecanje iz pružanja prve pomoći u Lepoglavi.

Među ostalim aktivnostima valja spomenuti projekte mjerenja tlaka i šećera u projektu "Živimo zajedno, starimo kvalitetno", edukaciju po osnovnim školama na temu djelatnosti Crvenog križa i osnova pružanja prve pomoći pa do sanitetskog osiguranja više društvenih događanja.

2.6. Ostale operativne snage

**Lovačko društvo „Fazan“ Veliki Bukovec**

Lovačko društvo „Fazan“ Veliki Bukovec tijekom godine obavlja redovite aktivnosti u smislu lova, izrade lovno-tehničkih objekata (čeka, hranilišta i sl.) te prehrane divljači u zimskim mjesecima.

Od prostornih odnosno materijalno-tehničkih resursa valja izdvojiti lovački dom kojeg Društvo koristiti za različite aktivnosti. Članstvo Društva trenutačno broji 22 aktivna člana koji se po potrebi mogu uključiti u aktivnosti sustava civilne zaštite.

**Osnovna škola Veliki Bukovec**

Zgrada Osnovne škole Veliki Bukovec izgrađena je 1969. godine, s ukupnom površinom unutarnjeg prostora od 1500 m2. Dogradnja škole izvršena je 2003. godine kada je dograđen prostor od 1120 m2, koji uključuje i sportsku dvoranu površine 450 m2. Sportska dvorana opremljena je strunjačama i ostalim spravama za vježbanje koje su potrebne za izvođenje nastave tjelesne kulture. I škola i sportska dvorana imaju radijatorsko centralno grijanje.

Škola ima sljedeće prostorije:

* 16 učionica,
* knjižnicu,
* zbornicu,
* 3 ureda,
* školsku kuhinju i blagovaonicu ukupne površine 120 m2 (dnevno se priprema obrok za trenutačnih 263 učenika i 44 djelatnika škole).

Svi djelatnici škole imaju uvjerenje o osposobljenosti iz područja zaštite od požara, dok tri djelatnice imaju uvjerenje o provedenom osposobljavanju i položenom ispitu iz predmeta „Pružanje prve pomoći povrijeđenim i oboljelim radnicima na radu“.

3. SKLONIŠTA

U općini Veliki Bukovec nema skloništa osnovne zaštite. Sklanjanje stanovništva i materijalnih dobara predviđeno je u uređenim podrumskim zaklonima.

Zbrinjavanje ugroženog stanovništva moguće je provesti u školi te društvenim domovima.

4. ELEMENTARNE NEPOGODE

Na području općine Veliki Bukovec tijekom 2018. godine stanje elementarne nepogode nije proglašeno.

5. EPIDEMIOLOŠKE I SANITARNE NESREĆE

Na području općine Veliki Bukovec tijekom 2018. godine nije bilo ugroza od epidemioloških i sanitarnih nesreća. Pred kraj godine na području cijele općine provedene su mjere deratizacije.

6. FINANCIRANJE SUSTAVA CIVILNE ZAŠTITE

Iz Proračuna Općine Veliki Bukovec za 2018. godinu po pozicijama koje su od interesa za sustav civilne zaštite i u provođenju aktivnosti pravnih osoba, službi i udruga koje se u okviru svoje djelatnosti bave određenim oblicima civilne zaštite izdvojena su određena financijska sredstva koja će biti prikazana u Godišnjem izvještaju o izvršenju Proračuna Općine Veliki Bukovec u 2018. godini.

7. PREVENTIVNE AKTIVNOSTI I NADZOR

U ovom segmentu valja izdvojiti dvije osnovne aktivnosti, provedene s ciljem što više razine spremnosti sustava civilne zaštite, kao i preventivno djelovanje s ciljem da do nastanka ugroza opće ne dođe.

1. provedba Programa aktivnosti u provedbi posebnih mjera zaštite od požara od interesa za Republiku Hrvatsku u 2018. godini

U svrhu provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2018. godini, vatrogasne postrojbe s područja Općine Veliki Bukovec tijekom ljetne sezone pojačale su preventivne aktivnosti, posebice one koje su vezane uz sprečavanje nastanka i širenja velikih požara raslinja.

1. pokazna vježba „Pilana 2018“

Predmetna vježba opisana je u poglavlju koje govori o aktivnostima vatrogastva u 2018. godini.

8. ZAKLJUČAK

U 2018. godini do zaključenja ove analize nije bilo izvanrednih događaja i ugroza na području općine Veliki Bukovec.

Analizirajući utvrđene organizirane snage sustava civilne zaštite procjenjuje se da je neophodan daljnji razvoj i unapređenje mogućnosti djelovanja svih subjekata u sustavu civilne zaštite, uz osiguravanje sredstava za njihovo opremanje sukladno Procjeni i planskoj dokumentaciji te razvojnim programima.

Unapređenje sposobnosti pojedinih službi i tijela za sudjelovanje u aktivnostima civilne zaštite detaljnije je naznačeno u godišnjem Planu razvoja sustava civilne zaštite na području Općine Veliki Bukovec za 2019. godinu.

KLASA: 810-01/18-01/05

URBROJ: 2186/028-01-18-1

Veliki Bukovec, 12. prosinca 2018.